Is dit tyd om jou versekering te hersien? - Jou Geld | Solidariteit WêreldJou Geld | Solidariteit Wêreld
Tuis › Artikels › Is dit tyd om jou versekering te hersien?
Versekeringsdekking is nie 'n geval van een grootte wat almal pas nie maar eerder pasgemaakte oplossings vir spesifieke omstandighede.
Pasgemaakte oplossings gee vir die verbruiker buigsaamheid, sê Thasnim Dawood, senior assistent-ombudsman by die ombud vir korttermynversekering.
"Soos stukke van 'n Lego-stel, is dit belangrik om die regte boublokkies bymekaar te sit om die dekking te skep wat jou behoeftes en omstandighede die beste pas. Dit is egter net so noodsaaklik om gereeld te evalueer of jou versekering steeds vir jou werk."
Dawood wys daarop dat 'n individu se risikodekking deurlopend verander. "Dit verander wanneer jy gereed is om met 'n gesin te begin, wanneer jy 'n nuwe onderneming begin, as jou kinders die huis verlaat of as jy vir aftrede voorberei. Daar is dalk tye wanneer jy jou dekking wil vergroot of verklein, maar wat egter nooit moet verander nie is dat jy jou waardevolle bates voldoende moet beskerm."
Sonder voldoende dekking loop mens die risiko van verlies van of skade aan bates, wat 'n beduidende finansiële impak tot gevolg kan hê. Volgens Dawood is volledige dekking dus 'n kritieke finansiële oorweging.
"Ons hoor gereeld dat mense sê hulle het al vir jare versekering maar dat hulle dit nog nooit gebruik het nie en dit gaan kanselleer. Net 'n paar dae daarna is jy dalk in 'n motorongeluk betrokke en moet jy self vir al die skade betaal."
Volgens Dawood is die veiligste opsie om jou versekeringsdekking rasioneel en gereeld, soos jaarliks, te heroorweeg na aanleiding van 'n noemenswaardige verandering in jou leefstyl of omstandighede.
"Wanneer jy finansiële druk ervaar, moet jou premies egter steeds elke maand betaal word. Indien jy 'n betaling mis, plaas dit jou dekking in gedrang. As jy net vir 'n paar maande dekking uitneem en dan jou polis kanselleer en dit net 'n paar maande later weer opneem wanneer dit beter gaan met jou finansies, maak jy jouself bloot 'n groter risiko vir onderskrywing en styg dit jou premies."
Dawood raai verbruikers aan om eerder gereeld hul versekeringsdekking te hersien as om hul versekering te kanselleer.
"Kyk daarna om aanpassings te maak, soos waardevermindering. Om jou premie te probeer verminder, kan jy in ag neem hoe jou omstandighede moontlik verander het en dit dan daarvolgens aanpas."